Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 301/14/5505	Liptovský Mikuláš, 5.2.2015
EEČ : 2-39-47-2015

U Z N E S E N I E

Trestná vec:	obvinený XXXXX  
Prečin:	Poškodzovanie cudzej veci podľa § 245 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: nezistené
a
poškodeným:
1.	XXXXX 
	sídlo organizácie: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 2 000,00 € 
b.	Peňažná suma určená na všeobecne prospešné účely: 150,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: nezistené
realizované policajtom Obv.odd. PZ XXXXX pod spisovou značkou ORP-481/OO-LM-2014.
Dňa 21.5.2014 po 01.30 hod. preskočil murované oplotenie z južnej strany reštaurácie Chopper pub na Revolučnej ulici č. 162 v Liptovskom Mikuláši, kde zničil dva kusy strešnej červenej pálenej krytiny, následne prešiel ku skladíku nápojov, mäsa a náradia reštaurácie, na ktorom odstránil visiaci zámok Fab drevených vchodových dverí, potom vnikol do objektu skladíka, v ktorom vypil fľašu Martiny a porozbíjal dva kusy fliaš Cinzano 0,7 litra, 2 ks fľaše Jamesson Whiskey 0,7 litra, 1 fľašu pepermintového likéru 0,7 litra, 1 fľašu Karpatské brandy špeciál 0,7 litra a 1 fľašu vína Mikulov biele 0,7 litra, potom pred skladíkom na zemi sústredil drevené reklamné predmety, ako aj dve nezapojené priemyselné kamery, ktoré vytrhol zo steny v priestore areálu reštaurácie Chopper pub, ktoré zničil, potom prešiel ku plastovým vchodovým jednokrídlovým dverám podniku, kde poukladal na seba 3 barové drevené stoličky, na jednu barovú drevenú stoličku na prevej strane položil strieborný kufrík s plastovými pokrovými žetónmi a žolíkovými kartami, pričom žetóny a žolíkové karty na mieste rozhádzal, na miesto ku stoličkám položil vlajku Harley Dawidson oranžovej farby s čiernym nápisom o rozmere 5 metrov x 1 meter, ktorú predtým strhol zo steny a následne tieto veci polial benzínom z náplne do zapaľovača Zippo a zapaľovačom, ktorý mal pri sebe zapálil pri vchodových dverách podniku 3 drevené barové stoličky s uvedenými vecami, ako aj horľavé predmety zo severnej strany objektu reštaurácie, pričom požiarom boli poškodené aj plastové vchodové dvere podniku a fasáda pri dverách, čím spoločnosti XXXXX XXXXX so sídlom Ulica XXXXX, XXXXX, spôsobil škodu podľa znaleckého posudku JHS, s.r.o. XXXXX vo výške 2.221,73 €, ako náklady na uvedenie reštaurácie do pôvodného stavu a 1.262,09 € - škodu za poškodený majetok, skladové zásoby a čistiace práce.

Odôvodnenie: 
	Poverený príslušník OO PZ v Liptovskom Mikuláši uznesením ORP-XXXXXLM-2014 dňa XXXXX začal podľa § 199 ods. 1 Trestného poriadku trestné stíhanie a dňa 29.5.2014 podľa § 206 ods. 1 Tr. poriadku vzniesol obvinenie XXXXX pre prečin poškodzovania cudzej veci podľa § 245 ods. 1, ods. 2 písm. a/ Tr. zákona pre skutok uvedený vo výrokovej časti tohto uznesenia.
	Zo spisového materiálu som zistila, že sa v predmetnej veci koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu ustanovenú v § 220 ods. 1 Tr. poriadku. 
	Obvinený s poškodeným dňa 2.2.2015 uzavrel zmier, v rámci ktorého XXXXX vyhlásil, že spáchal skutok, za ktorý je trestne stíhaný a poškodená spoločnosť Warrior, spol. s.r.o. prostredníctvom splnomocnenca XXXXX, že obvinený XXXXX nahradil škodu vo výške 2.000,- €, na náhrade ktorej sa spoločne dohodli, čím sú nároky spoločnosti na náhradu škody v predmetnej trestnej veci uspokojené a preto s ním uzavreli zmier.
	Do pokladne Okresnej prokuratúry v Lipt. Mikuláši zložil obv. XXXXX dňa 2.2.2015 peňažnú sumu vo výške 150,- €, ktoré chce, aby boli poukázané na všeobecne prospešné účely - na peňažnú pomoc poškodeným podľa osobitného zákona.
	Táto suma je primeraná závažnosti spáchaného prečinu.
	Obvinený XXXXX a poškodený XXXXX - konateľ spoločnosti Warrior, spol. s.r.o. s týmto spôsobom vybavenia veci vyslovili súhlas.
	Vzhľadom na povahu a závažnosť spáchaného činu, na mieru, akým bol dotknutý verejný záujem, na osobu obvineného a jeho osobné a majetkové pomery som dospela k záveru, že takýto spôsob rozhodnutia je postačujúci a preto som rozhodla tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu sťažnosť nie je prípustná.

JUDr. Iveta Chovančíková
prokurátorka